**ПРЕЗИДЕНТИ ҶУМҲУРИИ ТОҶИКИСТОН**

**ФАРМОН**

**«Дар бораи тадбирҳои тақвияти сатҳи ҳифзи иҷтимоии**

 **аҳолӣ ва зиёд намудани музди меҳнати ҳадди ақал,**

**маоши кормандони муассисаю ташкилотҳои буҷетӣ,**

**нафақа ва стипендия»**

Бо мақсади беҳтар намудани вазъи моддии аҳолӣ, тақвият додани ҳавасмандкунии нақши музди меҳнат ва баланд бардоштани сатҳи ҳифзи иҷтимоӣ ф а р м о н м е д и ҳ а м:

1. Аз 1 январи соли 2004 музди меҳнати ҳадди ақал дар тамоми соҳаҳои иқтисодиёти ҷумҳурӣ ва нафақаи ҳадди ақал ба андозаи 7 сомонӣ дар як моҳ муқаррар карда шавад.

2. Аз 1 январи соли 2004 маоши вазифавӣ ва ставкаҳои амалкунандаи тарифии кормандони муассисаҳо ва ташкилотҳое, ки аз Буҷети давлатӣ маблағгузорӣ мешаванд, (аз ҷумла маош барои рутбаҳои ҳарбии (махсус) хизматчиёни ҳарбӣ ва кормандони мақомоти идораҳои қудратӣ), 25 фоиз зиёд карда шаванд.

3. Аз 1 январи соли 2004 андозаи ҷории стипендияҳо 25 фоиз зиёд карда шавад.

4. Аз 1 январи соли 2004 нафақаи меҳнатии нафақахўрон ба андозаи 25 фоиз зиёд карда шавад.

5. Муайян намудани музди миёнаи меҳнат барои пардохти корношоямии муваққатӣ, пардохти рухсатиҳо ва дигар ҳолатҳое, ки ҳисоб кардани музди миёнаи меҳнатро талаб мекунад, (ба ғайр аз нафақа) ба андозаи музди меҳнати мувофиқи Тартиби тасдиқшуда, аз 1 январи соли 2004 ҳисоб карда шавад.

6. Бинобар сабаби барҳам додани имтиёзҳо оиди хизматрасонии коммуналӣ, аз 1 январи соли 2004 ба нафақаи иштирокчиён ва маъюбони Ҷанги Бузурги Ватании солҳои 1941-1945 ва ҳамсарон бесаробонмондаи ҷанговарони дар ин ҷанг ҳалокгардида иловапулӣ ба миқдори 15 сомонӣ дар як моҳ муқаррар карда шавад.

7. Ҳукумати Ҷумҳурии Тоҷикистон:

- оиди амалӣ гардидани Фармони мазкур чораҳои зарурӣ андешад;

- дар Буҷети ҷумҳуриявӣ барои соли 2004 оид ба пардохти иловапулӣ ба нафақаи иштирокчиёни ва маъюбони Ҷанги Бузурги Ватании солҳои 1941-1945 ва ҳамсарон бесаробонмондаи ҷанговарони дар ин ҷанг ҳалокгардида маблағҳои зарурӣ пешбинӣ намояд;

- аз 1 январи соли 2004 сар карда, амалӣ намудани пасандозҳои шаҳрвандоне, ки дар суратҳисобҳои махсус, индексатсияшуда дар Бонки давлатии амонатгузории Ҷумҳурии Тоҷикистон "Амонатбонк" мувофиқи Ќарори Комиссияи давлатии Ҷумҳурии Тоҷикистон аз 5 октябри соли 1995, №38 "Оиди индексатсияи пасандозҳои аҳолӣ, дар муассисаҳои бонкҳо, ки дар давраи аз 1 январи соли 1993 то 10 январи соли 1994" ба вуҷуд омадаанд, дар Буҷети давлатӣ барои соли 2004 маблағҳои зарурӣ пешбинӣ намояд;

- барои додани ҷубронпулӣ ба оилаҳои камбизоат, бинобар баланд шудани нархи қувваи барқ ва гази табиӣ дар Буҷети давлатӣ барои соли 2004, 20 миллион сомонӣ пешбинӣ намояд;

- барои додани ҷубронпулӣ ба оилаҳои камбизоате, ки кўдаконашон дар мактабҳои маълумоти умумии ҷумҳурӣ таҳсил менамоянд, 8 миллион сомонӣ пешбинӣ намояд.

 **Президенти**

**Ҷумҳурии Тоҷикистон Э. Раҳмонов**

 **ш. Душанбе**

**аз 4 ноябри соли 2003, №1173**